Diari Oficial de la Generalitat Valenciana


Sumari del DOGV 4193, del 19-02-2002 (2002/1232)

Informació pública de les bases orientatives per a la selecció d'agents urbanitzadors de l'Ajuntament de Dénia.
---------------------------------------------------------------------------------------------------------------

### Dades del document

Número de DOGV
:   4193

Data del DOGV
:   19-02-2002

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2002/1232


Data del document
:   08-01-2002

Organisme emissor
:   Ajuntament de Dénia

Tipus de document
:   Convocatòria

Descriptors 

:   * Dénia
    * urbanització
    * administració local
    * terreny edificable
    * reglamentació urbanística

Informació pública de les bases orientatives per a la selecció d'agents urbanitzadors de l'Ajuntament de Dénia. [2002/X1232]
  
El Ple de l'Ajuntament, en la sessió extraordinària urgent del dia 3 de desembre de 2001, a reserva dels termes de l'aprovació de l'acta, de conformitat amb el que disposa l'art. 206 del Reglament d'Organització, Funcionament i Règim Jurídic de les Entitats Locals, adoptà entre altres l'acord següent:
  
?Punt 2. Bases orientatives per a la selecció d'agents urbanitzadors
  
La comissió informativa de Planificació Estratègica, Gestió Urbanística, Urbanisme i Obres i Serveis, feta el dia 30 de novembre de 2001, vist l'informe jurídic emés i obrant a l'expedient de referència, amb els vots favorables del senyor Miguel Ferrer Marsal, senyora Pepa Font Reus i senyor José Vte. Benavente, en representació del PP, i de la senyora Maria Carme Sellés i Gómez, del Bloc Nacionalista Valencià, i amb la reserva del vot per al plenari del senyor Antonio Ortega del PSPV-PSOE, va emetre el dictamen següent:
  
3r. Bases orientatives per a la selecció d'agents urbanitzadors
  
Davant els possibles problemes derivats de l'execució dels programes d'actuació integrada i a fi de garantir-ne el normal desenvolupament, l'Ajuntament de Dénia de conformitat amb el que preveu l'article 45 de la Llei 6/94, reguladora de l'Activitat Urbanística, ha decidit elaborar unes Bases Orientatives per a la Selecció d'agent urbanitzador; bases el compliment de les quals se sol·licitarà d'aquells aspirants a la condició d'agent urbanitzador dels sectors de sòl urbanitzable inclosos en el Pla General d'Ordenació Urbana.
  
A) Garanties
  
Independentment de la garantia fixada en l'apartat 8è de l'article 29 de la LRAU, que s'exigirà sempre, i només serà retornada una vegada s'acredite el compliment íntegre de les previsions del Programa, l'agent urbanitzador haurà de comprometre's d'aportar garanties addicionals segons s'estableix tot seguit.
  
a.1) Quan l'urbanitzador siga propietari de la totalitat dels terrenys compresos en la unitat d'execució la quantia de la garantia serà, pel cap baix, l'afecció real de les parcel·les.
  
a.2) Quan l'urbanitzador no siga propietari dels terrenys compresos en la unitat d'execució, la garantia serà, pel cap baix, el 100% dels costos totals, respecte de les parcel·les adjudicades a aquells propietaris que retribueixen l'agent urbanitzador mitjançant lliurament de terrenys.
  
a.3) Si l'urbanitzador presenta una reparcel·lació voluntària sobre la totalitat la quantia de la garantia serà, pel cap baix, l'afecció real de les parcel·les.
  
a.4) Quan l'urbanitzador tinga terrenys de la seua propietat i presente una reparcel·lació en part forçosa i en part voluntària, respecte d'aquella part que es reparcel·le voluntàriament la quantia de la garantia serà, pel cap baix, l'afecció real de les parcel·les. Quant a la part que es reparcel·le forçosament, avalarà el 100% dels costos totals, respecte de les parcel·les adjudicades a aquells propietaris que retribueixen l'agent urbanitzador mitjançant lliurament de terrenys.
  
b) Si en l'àmbit de l'actuació programada, l'Ajuntament hagués establert un cànon d'urbanització, de conformitat amb el que preveu l'article 80 de la LRAU, necessàriament la garantia haurà d'incloure el cànon esmentat, així com l'execució, si n'hi hagués, de la part de xarxa primària o estructural adscrita al sector.
  
c) Aqueixes garanties, a excepció de la prevista en l'apartat 8è de l'article 29 de la LRAU, que s'aportarà amb la subscripció d'oportú conveni, hauran de presentar-se en un termini no superior a 10 dies des de l'aprovació del projecte de reparcel·lació, aprovació que quedarà condicionada a la presentació de les garanties adés esmentades.
  
Juntament amb el projecte de reparcel·lació, s'hi haurà de proposar un Pla de Cancel·lació de Garanties. Alhora, quan es preveja el pagament de tot o part de la retribució en metàl·lic, s'hauran d'adjuntar unes bases que regulen el cobrament, així com un calendari de previsió de pagaments.
  
B) Compatibilitat de les obres d'urbanització i edificació.
  
En el supòsit que es vulga simultanejar obra d'urbanització i d'edificació, es donarà audiència a l'agent urbanitzador de conformitat amb el que disposa l'apartat primer de l'article 66.2.b, de la LRAU.
  
En aqueix supòsit l'administració només exigirà el compliment de l'apartat segon de l'article 66.2.b, així com les garanties addicionals que puga exigir l'agent urbanitzador pels possibles danys causats a l'obra d'urbanització per allò ja realitzat i pels perjudicis que la simultaneïtat pogués causar-li.
  
Les relacions entre l'agent urbanitzador i els particulars que vulguen simultanejar les obres d'edificació i urbanització, s'emmarcaran en un Protocol de Funcionament de les obres d'edificació privada, que haurà d'elaborar-se per a cada unitat d'execució.
  
De manera prèvia a la sol·licitud de compatibilitat, hi haurà d'estar executat almenys un 25% de l'obra d'urbanització, i concloses les obres d'explanació dels vials.
  
C) Termini.
  
Com a regla genèrica, hom preferirà aquells programes el termini d'execució màxim dels quals no ultrapasse els 30 mesos. El termini esmentat es computarà a partir de l'aprovació del projecte de reparcel·lació forçosa.
  
D) Aprofitament corresponent a l'administració.
  
Per tal de materialitzar l'excedent d'aprofitament que legalment correspon a l'administració segons disposa l'article 19 de la Llei 14/97, de Mesures de Gestió Administrativa i Financera i d'Organització de la Generalitat Valenciana, s'adjudicarà si és possible agrupat en la totalitat en una sola parcel·la. Alhora, hom procurarà que aquesta no confronte amb cap altre titular privat.
  
Tret dels supòsits excepcionals, que s'expressaran en el conveni urbanitzador, es preveurà que l'administració abone els seus costos d'urbanització en metàl·lic.
  
E) Presentació de proposicions juridicoeconòmiques.
  
Les proposicions juridicoeconòmiques hauran d'anar acompanyades en sobre a part de la documentació establerta en l'article 79.2 del Reial Decret Legislatiu 2/2000, de 16 de juny, pel qual s'aprova el text refós de la Llei de Contractes de les Administracions Públiques. A tal efecte hi haurà d'aportar:
  
· Documentació que acredite la personalitat jurídica de l'empresari i, si fa el cas, la seua representació.
  
· Justificació de la solvència econòmica, financera i tècnica o professional.
  
· Declaració responsable de no estar incurs en prohibició de contractar d'acord amb els articles 15 a 20 del Reial Decret Legislatiu 2/2000 adés esmentat, incloent-hi de manera expressa la circumstància de trobar-se al corrent del compliment de les obligacions tributàries i amb la Seguretat Social.
  
F) Control de qualitat
  
L'agent urbanitzador haurà de reservar una partida del pressupost destinada de contractar amb una empresa de control de qualitat que, periòdicament, haurà d'informar l'Ajuntament de la qualitat de l'obra en execució.
  
Bases específiques per a la selecció d'agents urbanitzadors per al desenvolupament de les unitats d'execució incloses en l'àmbit del pla de reforma interior de la Ronda Perimetral Nord.
  
a) De conformitat amb el que disposa l'article 45 de la Llei 6/94, reguladora de l'Activitat Urbanística, i deguda la importància estratègica que per a l'adequat flux del trànsit viari té el ràpid desenvolupament de la Ronda Perimetral: es considera d'interès general que, a fi d'evitar possibles dilacions en el tràmit administratiu de la Ronda, les diverses alternatives tècniques a presentar, es presenten directament amb projecte d'urbanització inclòs, projecte que ha de contemplar el contingut que a aquests els exigeixen els articles 140 i 141 del Reglament de Planejament de la Comunitat Valenciana.
  
b) Donat que es pretén l'execució de model tècnic de planejament redactat per l'administració local i a banda de la idoneïtat del projecte d'urbanització que en el seu dia es presente, per a la selecció d'aspirants a agent urbanitzador es tindran en consideració les prioritats següents:
  
· La major brevetat del termini previst per a l'execució de l'obra d'urbanització.
  
· Les majors garanties efectives de compliment dels seus compromisos per l'urbanitzador.
  
· El caràcter més proporcionat de la retribució de l'urbanitzador.
  
· L'oferta que present majors incentius o possibilitats de col·laboració amb els propietaris afectats.
  
· L'aspirant a agent urbanitzador que, de manera voluntària, s'oferisca per realitzar majors aportacions al patrimoni municipal del sòl; això sense que aquestes siguen repercutides als propietaris de terrenys inclosos en l'àmbit d'actuació.
  
· Aquell aspirant a agent urbanitzador que, voluntàriament, renuncie d'esgotar part de l'aprofitament subjectiu de què siga titular?.
  
Una vegada debatut el dictamen segons els termes que consten en l'acta corresponent, el Ple de l'Ajuntament, per majoria absoluta de 12 vots a favor provinents dels grups Partit Popular (6) i Bloc Nacionalista Valencià (6), acorda:
  
Aprovar aquest dictamen en tots els seus termes, on s'han registrat cinc vots negatius procedents del Grup Gent de Dénia. D'altra banda, els tres regidors presents del Grup Socialista Municipal PSPV'PSOE s'hi abstenen.
  
I, perquè conste i tinga els efectes, escau exposar al públic per termini d'un mes l'acord adés exposat, a efectes del seu examen i al·legacions, i en cas de no produir-se'n cap, que es considere aprovat definitivament.